
CURTEA DE CONTURI A REPUBLICII MOLDOVA

H O T Ă R Â R E A nr.35
 din 29 iunie 2023

cu privire la Raportul auditului asupra rapoartelor financiare ale Proiectului „Reforma învățământului în Moldova” încheiate la 22 februarie 2023

Curtea de Conturi, în prezența secretarei de stat a Ministerului Educației și Cercetării, dna Galina Rusu; șefului Direcției management instituțional a Ministerului Educației și Cercetării, dl Ion Sobari; ex-coordonatorului Proiectului „Reforma învățământului în Moldova”, dl Sergiu Harea; ex-consultantei în managementul financiar al Proiectului „Reforma învățământului în Moldova”, dna Nadejda Botea; directorului Oficiului Național de Dezvoltare Regională și Locală, dl Mihail Croitoru; șefei Direcției finanțe și achiziții, contabilă-șefă în cadrul Instituției Publice Oficiul Național de Dezvoltare Regională și Locală, dna Elena Gudumac; ofițerului pentru operațiuni în educație al Biroului de țară al Băncii Mondiale, dna Lucia Casap; consultantului în sectorul educației al Biroului de țară al Băncii Mondiale, dl Ion Gonța; șefei Direcției administrație publică a Cancelariei de Stat, dna Victoria Cujba; șefei adjuncte a Direcției investiții publice din cadrul Ministerului Finanțelor, dna Lilia Taban, precum și a altor persoane cu funcții de răspundere, în cadrul ședinței video, călăuzindu-se de art.3 alin.(1) și art.5 alin.(1) lit. a) din Legea privind organizarea și funcționarea Curții de Conturi a Republicii Moldova[footnoteRef:1], a examinat Raportul auditului asupra rapoartelor financiare ale Proiectului „Reforma învățământului în Moldova” încheiate la 22 februarie 2023. [1:  Legea privind organizarea și funcționarea Curții de Conturi a Republicii Moldova nr.260 din 07.12.2017 (în continuare – Legea nr.260 din 07.12.2017).] 

Misiunea de audit public extern a fost realizată conform Programului activității de audit al Curții de Conturi pe anul 2023[footnoteRef:2], ținându-se cont de angajamentul stabilit în Acordul de finanțare dintre Republica Moldova și Asociația Internațională pentru Dezvoltare privind realizarea Proiectului „Reforma învățământului în Moldova”, semnat în data de 07.02.2013, și în Acordul de finanțare adițională, semnat în data de 12.03.2018, conform Cadrului Declarațiilor Profesionale ale INTOSAI, puse în aplicare de Curtea de Conturi[footnoteRef:3], Termenilor de referință ai Băncii Mondiale, cadrului de reglementare intern, precum și bunelor practici în domeniu. Pentru susținerea constatărilor, formularea opiniei și înaintarea recomandărilor de audit, misiunea de audit s-a desfășurat la Ministerul Educației și Cercetării (echipa de management a Proiectului) și la Instituția Publică Oficiul Național de Dezvoltare Regională și Locală[footnoteRef:4]. [2:  Hotărârea Curții de Conturi nr.65 din 22.12.2022 „Privind aprobarea Programului activității de audit al Curții de Conturi pe anul 2023” (cu modificările ulterioare).]  [3:  ISSAI 100, ISSAI 400 și ISSAI 4000, aprobate pentru aplicare prin Hotărârea Curții de Conturi nr.2 din 24.01.2020 „Cu privire la Cadrul Declarațiilor Profesionale ale INTOSAI”.]  [4:  Succesor de drepturi al Instituției Publice Fondul de Investiții Sociale din Moldova, conform Hotărârii Guvernului nr.271 din 20.04.2022 „Cu privire la organizarea și funcționarea Instituției Publice Oficiul Național de Dezvoltare Regională și Locală”.] 

Examinând Raportul de audit prezentat, precum și explicațiile persoanelor cu funcții de răspundere prezente în ședința publică, Curtea de Conturi 

A CONSTATAT:
Rapoartele financiare interimare ale Proiectului „Reforma învățământului în Moldova”, încheiate la 22 februarie 2023, oferă, sub toate aspectele semnificative, o imagine corectă și fidelă în corespundere cu cadrul aplicabil de raportare financiară, fiind emisă opinia fără rezerve.
Reieșind din cele expuse, în temeiul art.14 alin.(2), art.15 lit.d) și art.37 alin.(2) din Legea nr.260 din 07.12.2017, Curtea de Conturi

HOTĂRĂŞTE:
1. Se aprobă Raportul auditului asupra rapoartelor financiare ale Proiectului „Reforma învățământului în Moldova” încheiate la 22 februarie 2023, care este parte componentă a prezentei Hotărâri.
2. Prezenta Hotărâre și Raportul de audit se remit:
2.1. Parlamentului Republicii Moldova, pentru informare și examinare, după caz, în cadrul Comisiei parlamentare de control al finanțelor publice;
2.2. Președintelui Republicii Moldova, pentru informare;
2.3. Guvernului Republicii Moldova, pentru informare, examinare și dispunerea întreprinderii acțiunilor de către Ministerul Educației și Cercetării, de comun cu Instituția Publică Oficiul Național de Dezvoltare Regională și Locală, în colaborare cu autoritățile publice locale și/sau cu instituțiile beneficiare în cadrul Proiectului „Reforma învățământului în Moldova”, pentru finalizarea transmiterii/luării în evidență a valorii investițiilor executate și a bunurilor procurate în perioada de implementare a Proiectului;
2.4. Ministerului Educației și Cercetării, pentru luare de atitudine în vederea implementării recomandărilor cuprinse în Raportul de audit și se recomandă, conform competențelor atribuite, inclusiv în calitate de responsabil pentru realizarea Proiectului, coordonarea acțiunilor, în comun cu Instituția Publică Oficiul Național de Dezvoltare Regională și Locală, pentru încheierea activităților stabilite în Acordul de finanțare dintre Republica Moldova și Asociația Internațională pentru Dezvoltare privind realizarea Proiectului „Reforma învățământului în Moldova” din 07.02.2013[footnoteRef:5] și monitorizarea finalizării transmiterii și luării în evidență a valorii investițiilor executate și a bunurilor procurate în perioada de realizare a Proiectului; [5:  Legea nr.129 din 07.07.2017 pentru ratificarea Amendamentului nr.2 la Acordul de finanțare dintre Republica Moldova și Asociația Internațională pentru Dezvoltare privind realizarea Proiectului reformei învățământului în Moldova; Legea nr.88 din 24.05.2018 pentru ratificarea Acordului de finanțare (finanțare adițională pentru proiectul „Reforma învățământului în Moldova”) dintre Republica Moldova și Asociația Internațională pentru Dezvoltare; Manualul operațional al Proiectului. 
] 

2.5. Instituției Publice Oficiul Național de Dezvoltare Regională și Locală, pentru luare de atitudine, asigurarea implementării recomandărilor cuprinse în Raportul de audit, inclusiv pentru returnarea contribuțiilor autorităților publice locale, închiderea conturilor bancare și trezoreriale aferente Proiectului „Reforma învățământului în Moldova”; 
2.6. Ministerului Finanțelor, pentru informare și luare de atitudine conform competențelor cu privire la executarea mijloacelor financiare în vederea implementării Proiectului „Reforma învățământului în Moldova”, și se recomandă monitorizarea și verificarea închiderii conturilor bancare și trezoreriale aferente tuturor instituțiilor implicate în realizarea Proiectului „Reforma învățământului în Moldova”; 
2.7. Biroului de țară al Băncii Mondiale în Republica Moldova, pentru informare conform prevederilor Acordului de finanțare din 07.02.2013 și Acordului de finanțare adițională din 12.03.2018.
3. Prin prezenta Hotărâre, se exclude din regim de monitorizare Hotărârea Curții de Conturi nr.49 din 02 septembrie 2022 „Cu privire la Raportul auditului asupra rapoartelor financiare ale Proiectului „Reforma învățământului în Moldova” încheiate la 31 decembrie 2021”, ca urmare a realizării la nivel de 85,7% a recomandărilor înaintate și a reiterării celor neimplementate.
4. Prezenta Hotărâre intră în vigoare din data publicării în Monitorul Oficial al Republicii Moldova și poate fi contestată cu o cerere prealabilă la autoritatea emitentă în termen de 30 de zile de la data publicării. În ordine de contencios administrativ, Hotărârea poate fi contestată la Judecătoria Chișinău, sediul Râșcani (MD-2068, mun. Chișinău, str. Kiev nr.3), în termen de 30 de zile din data comunicării răspunsului cu privire la cererea prealabilă sau din data expirării termenului prevăzut pentru soluționarea acesteia.
5. Se ia act că, pe parcursul desfășurării misiunii de audit, Instituția Publică Oficiul Național de Dezvoltare Regională și Locală: a corectat, cu suma cheltuielilor returnate donatorului (79,1 mii dolari SUA/1 420,7 mii lei), Rapoartele Financiare Interimare și le-a prezentat echipei de management a Proiectului pentru consolidare și prezentare repetată Biroului de țară al Băncii Mondiale în Republica Moldova; a prezentat 7 acte de verificare privind decontările reciproce semnate cu antreprenorii și a stins datoria în sumă de 7,1 mii lei; a remis facturile fiscale pentru 9 instituții de învățământ cu transmiterea cheltuielilor/investițiilor pentru majorarea valorii clădirilor renovate în cadrul Proiectului.
6. Curtea de Conturi va fi informată, în termen de 6 luni din data publicării Hotărârii în Monitorul Oficial al Republicii Moldova, despre acțiunile întreprinse pentru executarea subpunctelor 2.4 și 2.5 din prezenta Hotărâre.
7. Hotărârea și Raportul auditului asupra rapoartelor financiare ale Proiectului „Reforma învățământului în Moldova” încheiate la 22 februarie 2023 se plasează pe site-ul oficial al Curții de Conturi (https://www.ccrm.md/ro/decisions).


Marian LUPU,
Președinte

